余学画于汤子三年见其画水入妙自谓颇得其意作画水歌
殳丹生 (Qing)
宋公画山得山骨，五百年来纸犹湿。米公画山不画山，晴天雨天推烟鬟。汤子画水亦如此，十日五日袖五指。忽然倒峡与奔流，幻出澄江对窗几。画涛画雪兼画冰，低头听之声泠泠。老人事过即忘却，惟此欲忘心不能。古来多少餐霞客，误落尘中人不识。汤家水，米家山，只在虚无缥缈间。说与世人皆大笑，五百年来称二妙。